Document ID: 32012R1149

REGULAMENTUL (UE) NR. 1149/2012 AL COMISIEI
din 4 decembrie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea extractelor de rozmarin (E 392) în umpluturile pastelor făinoase uscate umplute
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
O cerere de autorizare a utilizării extractelor de rozmarin (E 392) ca antioxidanți în umpluturile pastelor făinoase uscate umplute a fost prezentată și a fost pusă la dispoziția statelor membre.
(5)
Antioxidanții sunt substanțe care protejează alimentele împotriva deteriorării cauzate de oxidare, precum râncezirea grăsimii și schimbarea culorii. Extractele de rozmarin (E 392) utilizate în umpluturile pastelor făinoase uscate umplute asigură o mai mare stabilitate a grăsimilor și uleiurilor din rețetă (de exemplu, uleiul vegetal, grăsimea din carne, brânză și ingredientele din lapte) pe parcursul întregii perioade de valabilitate a produsului. Gustul pastelor făinoase uscate umplute devine mai stabil fără defectele organoleptice și caracteristicile senzoriale neconforme cauzate de oxidarea grăsimii.
(6)
Autoritatea Europeană pentru Siguranța Alimentară a evaluat utilizarea extractelor de rozmarin ca aditivi alimentari (3). Pe baza marjelor de siguranță identificate folosind NOAEL (niveluri la care nu se observă niciun efect advers) (4) din diferitele studii, în care, în general, NOAEL reprezintă nivelul celei mai mari doze testate, și utilizând estimări prudente privind expunerea prin alimentație s-a concluzionat că utilizarea extractelor de rozmarin descrise în avizul științific privind utilizările propuse și nivelurile de utilizare admise nu reprezintă o problemă legată de siguranță. Aportul suplimentar bazat pe noile utilizări în umpluturile pastelor făinoase uscate umplute nu contribuie în mod semnificativ la aportul global. Prin urmare, este necesar să se permită utilizarea extractelor de rozmarin (E 392) ca antioxidanți în umpluturile pastelor făinoase uscate umplute.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării extractelor de rozmarin (E 392) drept antioxidanți în umpluturile pastelor făinoase uscate umplute constituie o actualizare a respectivei liste care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
(8)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (5), anexa II care stabilește lista Uniunii de aditivi alimentari autorizați pentru utilizarea în produsele alimentare și condițiile de utilizare se aplică de la 1 iunie 2013. Pentru a permite utilizarea extractelor de rozmarin (E 392) în umpluturile pastelor făinoase uscate umplute înainte de data respectivă, este necesar să se prevadă o dată anterioară de aplicare cu privire la această utilizare a respectivului aditiv alimentar.
(9)
Prin urmare, anexa II la Regulamentul (CE) nr. 1333/2008 ar trebui modificată în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 decembrie 2012.

Labels: 0
3
17